Հանդիպման ավարտին նրանից հետաքրքրվեցինք, թե արդյո՞ք ավելի ճիշտ ու արդյունավետ չէր լինի, եթե գործընթացը կասեցվեր, հոգ տարվեր, որպեսզի ներառականության անցած մարզերում իրապես ներառական կրթություն ապահովվի ինչպես որ հարկն է, հետո միայն գործընթացում ընդգրկվեն մյուս մարզերը: Նախարարը դրա հետ համամիտ չէ: «Ես կասեի՝ Հայաստանում համընդհանուր ներառական կրթության անցնելու գործընթացում իրականացված աշխատանքները պարզապես բավարար չեն: Տարածաշրջանում Հայաստանը, այնուամենայնիվ, առաջատար դիրքերում է: Ե՛վ օրենսդրական, ե՛ւ որոշ գործողությունների առումով եղել են հաջողություններ, բայց մենք այս պրոցեսները համակարգային չենք դարձրել: Հիմա հուսով եմ գոնե Երեւանի եւ Արմավիրի համընդհանուր ներառման անցման այս պրոցեսում անցումը համակարգային կդարձնենք եւ ներառական կրթության համակարգը համաքայլ կդարձնենք ավելի կատարյալ: Գործընթացն ինչքան կասեցնենք, այնքան պրոբլեմներին լուծումներ չենք տալու: Հիմա Արմավիրի դեպքում կարծում եմ հաջողություն կունենանք»,- ասաց Արայիկ Հարությունյանը: